קפטן אן

קפטן אן (באנגלית: Captain N: The Game Master, בתרגום חופשי: "קפטן אן: מאסטר המשחקים") היא סדרת אנימציה אמריקאית-קנדית בת 34 פרקים שהופקה בין השנים 1989–1991 המבוססת על משחקי וידאו מהחברות נינטנדו, קפקום, קונאמי, וכדומה. הסדרה שודרה בישראל בדיבוב לעברית בערוץ 2 בתחילת שנות התשעים. פסקול הסדרה הופק על ידי חיים סבן ושוקי לוי.

תקציר העלילה 
גיבור הסדרה, קווין קין, נער מתבגר מנורת'רידג', קליפורניה, וכלבו, דיוק, נשאבים ליקום אחר, הידוע בתור וידאולנד, דרך מערבולת שנוצרה בטלוויזיה שלו. קווין נועד להגשים נבואה עתיקה, ולהפוך לגיבור "קפטן אן" (נינטנדו) ולהציל את וידאולנד מכוחות הרשע, ובראשם אמא-מוח, שכמעט הצליחה ללכוד את ארמון הכוח ולכבוש את כל וידאולנד. קווין, אשר חמוש בזאפר ובחגורה עם שלט NES מובנה, ודיוק נפגשים עם צוות האן, שמורכב מהנסיכה לנה (השליטה של וידאולנד), סיימון בלמונט, מגה מן, ואיקרוס (פיט). בהתחלה, אף אחד מהם אינו מאמין ביכולותיו של קווין. לאחר שלנה נחטפת על ידי האויבים, הצוות יוצא יחדיו למשימת חילוץ שבסופה קווין מקבל את אמון הצוות.

הדמויות

קבוצת ה-אן
 קווין קין (Kevin Keene) - מנהיג הקבוצה והדמות הראשית של הסדרה. בהרבה פרקים, הוא מנסה לשמש תפקיד של אח גדול לדמויות הסובלות מבעיה מיוחדת. כאשר הגיע לווידאולנד, צויד בחגורה ותיק אקדח בעלי שלט משחק מובנה (שלט משחק של נינטנדו אשר מסוגל לעצור את הזמן או לתת לקווין מהירות עצומה למרחקים קצרים) ואקדח נינטנדו אשר מפרק את האויבים לגורמים. הוא לרוב מכונה קפטן אן על ידי שאר חברי הצוות, חוץ מהנסיכה לנה שבאופן קבוע פונה אליו בשמו הפרטי. הוא לובש ג'ינס, חולצה צהובה וז'קט קולג' אדום עם שרוולים לבנים. על הג'קט שלו מופיעה האות "N".
 הנסיכה לנה (Princess Lana) - שליטת ממלכת וידאולנד. קווין וסיימון מתחרים על ליבה.
 דיוק (Duke) - כלבו של קווין. דיוק לובש בנדנה מסביב לצווארו. 
 סיימון בלמונט (Simon Belmont) - צייד ערפדים שחצן ומתנשא, מופיע בסדרת משחקי "קאסלבניה". 
 איקרוס (Kid Icarus) - קשת, מסוגל לעוף בעזרת כנפיו, לובש טוגה וסנדלים, מופיע במשחק "Kid Icarus". 
 מגה מן (Mega Man) - רובוט חזק, מופיע בסדרת המשחקים בעלת אותו שם.
 לינק וזלדה (Link and Zelda) - גיבורי סדרת המשחקים "האגדה של זלדה", מופיעים בהמשך בכמה פרקים

הנבלים הראשיים
 אמא מוח (Mother Brain) - דמות הנבל הראשית בסדרה, אמא-מוח היא מוח בצנצנת ענקית הצמאה לכוח. בפרק הראשון, חייליה השתלטו על ארמון הכוח, והיא לכדה וגירשה את מלך וידאולנד לעולם המראה. אצלה כל תחבולה היא חוקית אם בכך היא תשיג את מטרותיה. היא מאוד שחצנית, כמעט כמו סיימון בלמונט. היא משתמשת במראה מיוחדת כדי לרגל אחרי קבוצת האן משום שהיא מחפשת חולשות אותן תוכל לנצל. יש לה גם זרועות מיוחדות בהן היא משתמשת כדי לחשמל או להמם את נתיניה הלא-מוכשרים בשביל לגרום להם לפעול יותר טוב בפעם הבאה. מקורה בסדרת "מטרויד".
 המלך היפו (King Hippo) - מתאבק גדול חסר שכל אך בעל כוח רב. הוא אכזרי וחד לשון, אך בדרך לרוב אלים לשותפו החציל. מקורו בסדרת "Punch-Out".
 החציל (Eggplant Wizard, "החציל המכשף") - חציל דמוי אנוש בעל עין אחת. מקורו בסדרת "Kid Icarus".
 דוקטור ווילי (Doctor Wily) - מדען שעובד עבור אמא מוח. מקורו בסדרת "Mega Man".

הנבלים המשניים
 דונקי גונג (Donkey Kong) - גורילה עצבנית ממין זכר, ששונאת אנשים שבאים לטריטוריה שלה. מתגוררת בג'ונגל של קונגולנד. מבוססת על סדרת משחקים בעלת אותו שם.

קישורים חיצוניים 

סדרות הנפשה אמריקאיות
סדרות הנפשה קנדיות
סדרות טלוויזיה שמבוססות על משחקי וידאו
סדרות טלוויזיה אמריקאיות שעלו לשידור בשנות ה-1980
קרוס-אובר של יצירות בדיוניות
ערוץ 2: תוכניות רכש